google/wiki40b huggingface dataset:
Blomstrandøya

Blomstrandøya er en øy, tidligere halvøy tilhørende Svalbard. Øya ligger nordvest på Svalbard i Kongsfjorden, og rett nord for Ny-Ålesund.
Den hang sammen med resten av Spitsbergen, gjennom Blomstrandbreen; fram til de første årene av 1990-årene. Breens resesjon er blitt tolket som ett klart signal på den globale oppvarmingen. Utviklingen har vært nøye overvåket av det vitenskapelige miljø; både nasjonalt og internasjonalt. Den har et areal på ca. 16,4 km². Det høyeste punktet, Irgensfjellet; når 385 moh. og ligger nord/nordøst på øya. Blomstrandbreen ligger over sundet i nordøst.
Øya er Svalbards største øy; beliggende i en fjord. Omliggende øyer: i øst Gerdøya og i, nordøst foran brefronten; Tjukkholmen. Øya har ikke lenger noe permanent isdekke. Den har en kompakt og rund form og et tverrsnitt på ca. 5 km.
Sørvest på øya, ved Peirsonhamna; ligger det forlatte gruvesamfunnet Ny-London. Stedet ble etablert; sommeren 1911, for utvinning av marmor av det engelske selskapet; Northern Exploration Company. Grunnet problemer med frostsprengning av blokkene; ble stedet forlatt i 1920. I 1932 kjøpte den norske stat Northern Exploration Companys eiendom for, 100 000 kroner. Noen bygninger ble flyttet til Ny-Ålesund; som ble etablert ca. 5 km. sør for denne bosettingen, nordøst på Brøggerhalvøya.
Den tidligere halvøya; nåværende øya har fått navnet sitt etter Blomstrandbreen. Breen er for øvrig oppkalt; etter den norske geologen og kjemikeren, Christian Wilhelm Blomstrand (1826–1899).
Båndviklere

Utseende

Stort sett middelsstore (de norske artene har vingespenn mellom 12 og 19 millimeter) viklere med brede vinger. De fleste artene er mer eller mindre brunaktige på farge, og forvingen har vanligvis et tydelig, mørkere tverrbånd i midten.

Levevis

Båndviklerne har larver som lever på urter, busker og løvtrær. Artene i denne gruppen er vanligvis ikke spesialisert på én vertsplante, men kan bruke mange forskjellige.
Partisipp

Et partisipp (latin participum, fra particeps «deltakende») er et ord som dannes av et verb, men som bøyes og brukes som et adjektiv. Det kan dermed sies å «delta» i to ordklasser, hvorav det har fått sitt navn. Det er visse uenigheter om hvilken ordklasse partisipper faktisk tilhører. I norsk har verb to partisippformer: perfektum partisipp og presens partisipp. Perfektum partisipp er de ordene som kommer etter verbene er eller bli. Eksempler er «boka er skreven», «brevet blir skrevet». «skrevet» er også form for presens perfektum som i eksempelet «jeg har skrevet» men regnes da ikke som en partisippform. Presens partisipp er de ordene som i bokmål slutter på -ende og i nynorsk -ande: leende/leande, gående/gåande, lyttende/lyttande.
Exestastica

Utseende

En middelsstor, oval, halvblank, gulbrun skjoldbille. Antennene er trådformede og middels lange. Kroppen er egentlig ganske normalt proporsjonert, med pronotum og dekkvingene er noe utvidet mot sidene slik at de helt dekker oversiden, både hodet og beina er skjult under dette skjoldet. Med utvidelsen blir kroppsformen oval, men hos denne arten er utvidelsen forholdsvis smal. Pronotum er rundet, dekkvingenes «skuldre» ikke framskytende. Det opphøyde midtpartiet av dekkvingene har ujevn, grov punktering.

Levevis

Både larvene og de voksne (imago) billene lever av å spise blad på næringsplanten. De voksne (imago) sitter tett inntil planten og det store flate halsskjoldet og dekkvingene gjør at billen kan være svært vanskelig å oppdage, og det er vanskelig for rovdyr å nå den sårbare undersiden. Larvene gjemmer seg gjerne under et tak av gammel avføring og planterester som er festet til den fremoverbøyde bakkroppsspissen.

Utbredelse

Arten er kjent fra Brasil.
Guldholm kloster

Guldholm kloster var et cistercienserkloster i middelalderens Sydslesvig. I 1191 innviet Slesvigs biskop Valdemar Knudsen, en illegitim sønn av Knud V, klosteret på en liten halvøy ved Langsjøen nær Slesvig by i Angel.
Årsaken til Guldholm klosters grunnleggelse var begivenhetene i det lille kluniasensiske munke- og nonnesamfund i St. Michaels kloster i Slesvig. Der lå abbeden og noen av munkene hans døddrukne nede i et av byens ølhus, hvor de hadde sviret og hygget seg med jenter. Denne episoden fikk biskop Valdemar til å beslutte seg for å flytte klosteret fra Slesvig til Guldholm under cistersienserne fra Esrums regler.
De forskjellige slags munker kunne dog ikke enes. Da biskop Valdemar ble fengslet i 1192, dro sortebrødrene (kluniasensene) tilbake til det gamle kloster og hjemsøkte Guldholm med strid og plyndring. Paven og kongen viste dog cisterciensene sin støtte, men i 1209-10 flyttet disse til Ryd kloster ved det senere Lyksborg.
Det er ikke funnet rester av klosteret på stedet.
Klor

Historie

Klor ble første gang isolert i 1774 av den svenske kjemikeren Carl Wilhelm Scheele ved å la mangandioksid (MnO₂) reagere med saltsyre (HCl). Han var overbevist om at han hadde funnet en oksygen-forbindelse, men i 1810 slo den engelske kjemikeren Humphry Davy fast at det dreide seg om et grunnstoff.
Davy døpte det nye grunnstoffet chlorine fra gresk χλωρός Chloros som betyr gulgrønn.

Egenskaper

Klor er et halogen som vi finner i gruppe 17 i det periodiske systemet. Ved romtemperatur er rent klor en diatomisk (Cl₂) gul-grønn gass. Den er to og en halv ganger så tung som luft, har en intens ubehagelig kvelende lukt og er giftig. Klor inngår lett kjemiske forbindelser med alle andre grunnstoff bortsett fra O₂, N₂ og edelgassene, men brenner ikke i luft. Det er imidlertid ikke like reaktivt som fluor. Klor løses lett opp i vann. Sammen med hydrogen – i det som kalles klorknallgass – reagerer det kraftig ved oppvarming. Ren klorgass er giftig.

Isotoper

Naturlig forekommende klor består av to stabile isotoper: ³⁵Cl (75,77 %) og ³⁷Cl (24,23 %). I tillegg finnes 22 kunstig fremstilte ustabile (og dermed radioaktive) isotoper hvorav de mest stabile er ³⁶Cl med halveringstid 3,01 · 10⁵ år, ³⁹Cl med halveringstid 55,6 minutter, ³⁸Cl med halveringstid 37,24 minutter, ³⁴ᵐCl med halveringstid 32 minutter og ⁴⁰Cl med halveringstid 1,35 minutter. Alle de resterende isotopene har halveringstider kortere enn 1 minutt, og de fleste kortere enn 10 sekunder.
CAS-nummer: 7782-50-5

Forekomst

Klor forekommer ikke i ren form naturlig, men finnes særlig i klorid-forbindelser, siden det er et svært reaktivt (reaksjonsvillig) grunnstoff. Som bestanddel i salter (som for eksempel natriumklorid, kaliumklorid og sinkklorid) finnes det i store mengder over hele jorden. Andelen av klor i jordskorpen er omtrent 0,05%. Det finnes over 2 400 kjente naturlige klorforbindelser.
Fremstilling av klor foregår ved elektrolyse av natriumklorid eller kaliumklorid.

Anvendelse

Klor brukes i en rekke produkter, og brukes i tillegg til desinfisering av svømmebasseng og drikkevann. Klorgass har også vært brukt som stridsgass i krig.
Nygårdsmyren (Bergen)

Nygårdsmyren (1–27, 4–12) er en privat vei i Bergen kommune, Laksevåg bydel. Veien var opprinnelig en gammel gårdsvei, og har gitt navn til en idrettsbane (fotball og friidrett) samme sted. Baneområdet ble solgt av Henrik Nygård til Laksevåg kommune på 1930-tallet.Banen har vært hovedarena for Laksevåg Turn- og Idrettslag, Bergen Vest Sportsklubb og Tornado Bergen FK.
Under 2. verdenskrig ble baneområdet brukt av tyske okkupasjonsmakter til fangeleir for russiske krigsfanger. Fangene deltok i arbeidet med å bygge ubåtbunker Bruno i Nordre Vågen på Laksevåg. 19 fanger omkom. De russiske krigsfangene ble også brukt som arbeidskraft på veier i Laksevåg. En rekke fanger ble henrettet. Det er reist minnesmerke over de omkomne i Canadaskogen ved Tennebekk i Laksevåg.
Abdeljalil Hadda

Landslaget

Abdeljalil Hadda spilte 41 landskamper for marokkansk herrelandslag. Han ble tatt ut i Marokkos tropp til VM i fotball 1998.
Virulens

Virulens angir hvor stor evne mikrober har til å framkalle sykdom. I dagligtale ofte omtalt som deres "hissighet".
Rurrenabaque

Rurrenabaque er en landsby og en kommune i departementet Beni nord i Bolivia. Landsbyen har 8 000 innbyggere, mens det i hele kommunen bor om lag 14 000 mennesker (2001).
Rurrenabaque ligger ved den østlige bredden av elva Beni, og er et populært turistmål ettersom den fungerer som inngangsport til Madidi nasjonalpark i Amazonasregnskogen.
Château Faux-Coupe

Château Faux-Coupe er et musikkalbum med Maya Vik, med utgivelsesdato 5. november 2011, utgitt av Oslo Records. Dette er hennes første soloplate.
Rød Front i DNS

Rød Front i Det Norske Studentersamfund var en konstellasjon som styrte DNS i Oslo på størstedelen av 1970-tallet og i første del av 1980-tallet. Rød Front-styrene hadde ved de ulike valgene støtte fra forskjellige grupper, men var hele tiden dominert av ml-bevegelsen.
De første par årene i Rød Front-perioden hadde DNS tilhold i Dovrehallen i Storgata i Oslo sentrum, men fra høsten 1971 flyttet virksomheten til storsalen i det nye studenthuset Chateau Neuf på Majorstua.
Rød Fronts første valgseier i DNS kom i desember 1969, da Carl-Erik Schulz ble valgt til formann. Det stilte to andre kandidatstyrer; Sosialistisk Front og en koalisjon som soknet til Høyre, KrF, Sp og Venstre, med Hallgrim Berg i spissen. I første valgomgang fikk denne koalisjonen 497 stemmer, Rød Front 405 og Sosialistisk Front 377. I andre valgomgang vant Rød Front med 593 stemmer mot høyresidens 478.
Høsten 1970 vant Rød Front over et bredt «moderat» alternativ, med stemmetallene 1 277 mot 1 160. Dette året seiret Rød Front-styrer også ved valgene i studentersamfunnene i Bergen og Trondheim.
Det eneste tapet Rød Front hadde i denne perioden kom våren 1972. Da vant en «grønn» koalisjon med Jørund Ubøe Soma i spissen. Han fikk 1 600 stemmer, Rød Front 1 250. Men «Grønt Gras» regjerte kun én periode før Rød Front var tilbake.
Høsten 1974 stilte to kandidatstyrer opp mot Rød Front, både et «grønt» og et «blått». De konservative mobiliserte under parolen «Fei dem ut», og høyresidens kandidat var Lars Groth. Oppmøtet ble det største i DNS’ historie, og sprengte alle rammer i studenthuset: Mer enn fem tusen fylte både Chateau Neuf, Blindern-hallen og studentkantina Frederikke. Ved dette valget fikk Rød Front støtte av Universitetet SV, da SVs Olav Versto oppfordret forsamlingen til å stemme Rød Front. Fasit ble at Grønt Gras fikk 588 stemmer og Den Konservative Studentforening (DKSF) 1 500. Rød Front slo dem sammenlagt i første valgomgang med 3 245 stemmer.
I neste semester var tallene mer beskjedne, da DKSF stilte med den senere stortingsrepresentanten Annelise Høegh. Hun fikk 260 stemmer, Rød Front 1 080.
Senere i perioden stilte ulike kandidatstyrer opp mot Rød Front, men stemmetallene var lave og forsøkene forgjeves. Først ved valget i 1986 var Rød Front-perioden slutt. Da vant Den Konservative Studentforenings mann, - med 75 stemmer bak seg.
University of North Carolina

Studentforhold og biblioteker

Ved universitetet var det 87 220 studenter og 5 375 vitenskapelig ansatte i 2006, og samme året var skolepengene i snitt ca. US$ 4 000 for studenter folkeregistrert i North Carolina og US$ 14 000 for fremmedstudenter, avhengig av studiested. Studiene gis opp til doktorgradsnivå ved alle stedene unntatt Asheville og Pembroke.
Emmylou Harris studerte ved University of North Carolina at Greensboro.
I alt har University of North Carolina bibliotekene over 5,8 millioner boktitler. University of North Carolina at Charlotte J. Murrey Atkins Library er blant de største med mer enn 1 million titler.
Jamshedpur kullkraftverk

Jamshedpur kullkraftverk er et kullkraftverk i Jamshedpur i delstaten Jharkhand i India. Det har en installert produksjonskapasitet på 120 MW fra enhet nummer 6. Operatør er energiselskapet Tata Power, som er en del av konglomeratet Tata Group.
Philippe av Belgia

Fra hertug av Brabant til belgiernes konge

Han er eldst av kong Albert II og dronning Paolas tre barn og var dermed tronfølger. Som tronfølger ble han tildelt tittelen hertug av Brabant, da faren etterfulgte sin eldre bror Baudouin I av Belgia på tronen i 1993. 
Kong Albert II kunngjorde 3. juli 2013 at han ville abdisere til fordel for sin sønn. Tronskiftet ble lagt til 21. juli, Belgias nasjonaldag. Han er kjent som kong Philippe (fransk) og kong Filip (flamsk) uten ordenstall.

Utmerkelser

Blant kongens ordener er storkorset av St. Olavs Orden, som han ble tildelt i 2003.
Teledifusão de Macau

Teledifusão de Macau (TDM) er en fjernsyns- og radiostasjon som betjener Macao i Folkerepublikken Kina. Den ble opprettet 1. januar 1982.
TDM har 24-timers radiosendinger på portugisisk på 98.0 MHz FM og kantonesisk og mandarin på 100.7 MHz FM.
Den har også fjernsynssendinger på de samme språk.
Heinrich von Vietinghoff

Liv og virke

Vietinghoff hadde kommandoen over 46. panzerkorps på Østfronten 1940-1942, var sjef for 15. armé i Frankrike 1942-1943 og sjef for 10. armé i Italia 1943-1944. I januar 1945 var han sjef for Armégruppe Kurland i Latvia, men returnerte til Italia i mars 1945 for å erstatte Albert Kesselring som var sendt til Vestfronten.
Han undertegnet den tyske kapitulasjonen i Italia 29. april 1945. Han satt i krigsfangenskap i Bolzano i Italia fram til 1946.
Etter krigen arbeidet han med spørsmålet om fortsatt tysk bevæpning/gjenopprusting og satt i en ekspertgruppe oppnevnt av Konrad Adenauers regjering til å utrede spørsmålet. Gruppen leverte i oktober 1950 sin innstilling om det vesttyske bidraget til det vesteuropeiske forsvarssamarbeidet.
Kjøkøy

Kjøkøy er ei øy i Fredrikstad kommune. 
Øya ligger sørøst for Kråkerøy og grenser til Hvaler kommune. Øya har 214 innbyggere (2001) og dekker et areal på 1,52 km². Høsten 2013 ble det funnet en hodeskalle ved øyas vannkant som viste seg å være fra folkevandringstiden, dvs fra perioden 420-570 e.Kr.
Bakgrunnen for øyas navn er usikkert, og kan både henvise til kjøk (kjøkken) eller være avledet av en skipper med navn Kjøg, som bodde her på 1600-tallet.
På øya finnes Kjøkøy fort, som ble bygget under andre verdenskrig av den tyske okkupasjonsmakten og var i aktiv tjeneste i det norske forsvaret frem til slutten av 1980-tallet. Kjøkøy fort ble i 1993 besluttet nedlagt, men Heimevernet fortsatte å bruke området frem til år 2008 da Fredrikstad kommune overtok området som i dag benyttes av Pynten skole. Den resterende delen av det gamle fortområdet er blitt omgjort til et friområde.
Boccia ved parapanamerikanske leker 2011

Boccia var en av idrettene det ble konkurrert i ved Parapanamerikanske leker 2011 i Guadalajara i Mexico.
Holum (kommune)

Holum er en tidligere kommune i Vest-Agder. Kommunen ble opprettet i 1837 som Holme kommune. I 1911 ble navnet endret til Holum. I 1964 ble kommunen en del av Mandal kommune.

Historie

Kommunen hadde et areal på 113,07 km². Det første møte ble holdt 5. mars 1838. Første ordfører var sokneprest Hans Kristian Ross (1797-1871).
Holum var 116 km² og hadde 1136 innbyggere i 1964 da kommunen ble delt. Området helt i øst med 9 innbyggere ble dette året overført til Søgne, mens resten av kommune med 1127 innbyggere sammen med Halse og Harkmark ble slått sammen med Mandal. Holum lå nord for bysenteret og utgjorde nedre del av Mandalen. Området kalles i dag fremdeles for Holum, SSB ga sentrum av området tettsted-status i 1980.

Kommunale arkiver

De eldre kommunale arkivkildene for kommunen finnes i dag hos Interkommunalt arkiv i Vest-Agder IKS (IKAVA). Dette inkluderer protokoller fra for eksempel kommunestyre, formannskap, fattigstyre, skolestyre og arkiver med blant annet personopplysninger i form av klientarkiver, skatteprotokoller, men også skoleprotokoller.

Etymologi

Navnet er etter kirkestedet og er sammensatt av hol, hull, eller hola, 'fordypning', og ordet heim.
Borgerlig demokrati

Borgerlig demokrati er en marxistisk term for en type politisk system i det kapitalistiske samfunnet.
Ifølge Lenin er det borgerlige demokratiet en begrenset form for demokrati, et slags borgerklassens diktatur over de andre klassene.
Dette anses som utilstrekkelig sammenlignet med den sosialistiske, fordi den begrenser demokratiet til den rent politiske sfæren og ikke for eksempel det private næringslivet. Sammenlignet med det tidligere føydalsamfunnet betrakter marxismen borgerlig demokrati som et framskritt. Den nåværende vestlige versjonen av demokrati er ifølge marxismen et eksempel på borgerlig demokrati. Den første franske republikk på 1790-tallet er et annet og tidlig eksempel på borgerlig demokrati.
Det marxist-leninistiske synet på det borgerlige demokratiet fikk praktisk betydning i forbindelse med oppløsningen av den konstituerende forsamlingen i Russland etter oktoberrevolusjonen. Bolsjevikene avskaffet det borgerlige demokratiet med det argument at det var mindre demokratisk enn det sosialistiske demokratiet.

Liberal kritikk av begrepet

Det liberale synet er at borgerlig demokrati er den eneste formen for legitimt demokrati, ettersom bare et system med allmenne valg kan oppfylle kravet til å være et demokrati.

Kilder

Lenin: «Staten och revolutionen», 1917.
Skjelnan skole

Skjelnan skole ligger i bydelen Kroken i Tromsø kommune.
Dianriket

Dian-riket (kinesisk: 滇國 eller 滇王國) var en kultur sør i det som i dag er Kina, i et område som ble annektert av kineserne under Han-dynastiet. Det nevnes såvidt i kilder fra Han-tiden. Dets eksistens er blitt bekreftet av gravfunn i Shizhaishan ved Kunming mellom 1955 og 1960. Funnene omfatter ca. 50 graver og blant annet et kongesegl. 
Staten bestod i det minste i perioden fra det 3. til det 1. århundre f.Kr., og det politiske sentrum lå på flatlandet rundt Kunming i dagens Yunnan-provins. Man levde av kvegdrift, jordbruk og handel, og regionens handelsvarer var hester, slaver og langhåret kveg. Man hadde også rikelig med salt og metaller. 
Det fortelles at Chu-offiseren Zhuang Qiao etter et avbrutt felttog i dette området (mellom 339 og 328 f.Kr.) gjorde seg til konge av det uavhengige Dian. På grunn av Qin-statens fremmarsj isolerte Zhuang Qiaos kongerike seg.
Kort etter 122 f.Kr. sendte kineserne avsted en ekspedisjon for å utforske en god vei til Shen-tu (dvs. India), men Dian-kongen tok dem til fange og holdt dem i fangenskap i mange år. Det førte til at Han-Kina, etter å ha kommet til enighet med yelang-stammene, sendte et felttog til Dian i 109 f.Kr. og tvang det til vasalloplikt og opprettet Yizhou-kommandanturet der. 
Kongen av Dian beholdt sin kongetittel helt til keiser Zhaodis tid. Da gjorde kunmingstammene opprør mot Han-dynastiet (86 og 83 f.Kr.). De mislyktes, og kongen ble avsatt etter et påfølgende opprør. 
Utgravninger på steder som Shizhaishan og Lijiashan har vist at staten hadde en godt utviklet bronsekunst. Man antar at deres kunst viser innflytelse fra kineserne, Dong-son-kulturen (en bronsekultur i Nord-Vietnam) og fra de nordlige nomader – kanskje skyterne?
Bourbon Offshore Norway

Bourbon Offshore Norway AS er et skipsrederi med hovedkontor i Fosnavåg i Herøy i Møre og Romsdal. Selskapet ble etablert under navnet Havila Supply i 1998 av Per Sævik. Etter fem år på børs ble selskapet kjøpt opp av den franske Bourbon-gruppen, og deretter omdøpt til Bourbon Offshore Norway AS.
Rederiet kontraherte verdens første fartøy med X-Bow i mai 2006, et ankerhåndteringsskip som fikk navnet MS «Bourbon Orca».
Bourbon Offshore Norway AS har i dag en flåte på 20 fartøy, med om lag 30 ansatte på land og 500 sjøfolk. Fartøyene opererer i Nordsjøen, Egypt, Vest-Afrika, India, Brasil og Mexico. I tillegg har rederiet fire forsyningsskip under bygging i Kina.
Selskapet var eier av skipet MS «Bourbon Dolphin» som gikk ned under en ankerhåndteringsoperasjon nordvest for Shetland i 2007.
Litle Skogfjorden

Litle Skogfjorden (nordsamisk: Guolmmesvuotna) er en fjordarm av Hopsfjorden i Gamvik kommune i Finnmark. Fjorden har innløp mellom Litle Skogfjordneset i vest og Sandneset i øst og strekker seg 2,5 kilometer sørover til Litle Skogfjordbotn i enden av fjorden.
Det eneste bygget ved fjorden ligger i enden.
2M1207b

2M1207b er et objekt med planetmasse som går i bane rundt den brune dvergen 2M1207, i stjernebildet Kentauren omtrent 170 lysår fra jorden. 2M1207b ble oppdaget i april 2004 av Very Large Telescope (VLT) ved Paranal-observatoriet i Chile av et lag fra Det europeiske sørobservatorium ledet av Gaël Chauvin.  2M1207b antas å ha en masse som tilsvarer 3 til 10 ganger massen til Jupiter, og kan gå i bane rundt 2M1207 i en avstand som tilsvarer Plutos avstand fra solen.
Anton Martin Schweigaard

Oppvekst og utdannelse

Schweigaard ble født i Kragerø. Begge foreldrene døde i 1818, da Anton Martin var 10 år gammel. Han ble tatt hånd om av noen slektninger, isolert fra søsknene og tatt ut av skolen for å arbeide i en krambod. Siden ble Anton Martin satt til å arbeide om bord i briggen «Den gode hensikt», men gikk så i land, hvorpå familien bestemte at han skulle utdannes til handelsmann, og sendte ham til en prest i Hannover for at han skulle lære seg tysk, som på den tiden var det gjengse handelsspråket. Presten lærte den unge Schweigaard både latin og fransk i tillegg til tysk, og ble svært imponert over hans evner. På prestens anmodning sendte familien ham til latinskolen i Skien, hvor han utmerket seg videre. Her gikk han i klasse med Peter Andreas Munch, som ble hans venn for livet.  Schweigaard overgikk faktisk Munch i evner, og med beste karakter i 12 fag ble han den beste elev som noensinne har tatt eksamen i Norge.
I 1832 avsluttet Schweigaard sin juridiske embetseksamen, hvorpå en innberetning om ham ble sendt kongen. Han fikk stipend til å studere i utlandet og var i Tyskland og Frankrike i til sammen to år.
Da han kom tilbake til Norge, fikk han en stilling som lektor ved Universitetet i Christiania. Han skrev en rekke artikler om sosialøkonomi og rettsvitenskap og stilte spørsmål ved de etablerte økonomenes og politikernes fastsatte orden.
Schweigaard døde i Christiania (nå Oslo). Han er hedret med statue på Universitetsplassen i sentrum av Oslo og har gitt navn til Schweigaards gate i Oslo, Bergen og Skien samt Schweigaardsparken i løkka i Kragerø. Schweigaards barndomshjem er også i nogenlunde samme stand i Kragerø, eies i dag av Jens Lauersøns Legat, Schweigaards fødested og Schweigaards Vei finnes også på Øya i Kragerø.
Franzl Lang

Karriere

Lang vokste opp i München og ble utdannet til verktøymaker. Han begynte å spille trekkspill i en alder av ni, dette skulle etterhvert bli hans varemerke før jodlingen ble kjent. Franzls største hit var hans komposisjon fra 1968: "Kufstein-Lied". I store deler av 1970-tallet var han en permanent gjenganger i forskjellige musikalske tv-programmer på vesttysk fjernsyn, spesielt på ZDF-programmet Lustige Musikanten.
Lang har solgt mer enn 10 millioner plater. Han fikk 20 gullplater og en platinaplate innen den tyske plateindustrien.

Personlig liv

Franz var gift med sin kone Johanna fra 1954 til sin død. Han etterlot seg en sønn (Franz Herbert) og en datter (Christl). Han døde på et pleiehjem 6. desember 2015.
Ingrid Christensen (1891–1976)

Familie

Hun var datter av Alfhild Freng Dahl og skipsreder Thor Dahl, som var en av de fremste forretningsmennene i Sandefjord. I 1910 giftet hun seg med hvalfangstreder og konsul Lars Christensen, som hun fikk seks barn med.

Ekspedisjoner

I perioden 1927-1931 fulgte hun sin mann på fire ekspedisjoner til Antarktis.
De fire Norvegia-ekspedisjonene med selfangeren «Norvegia» fant sted i tidsperioden 1927-1931, og var alle finansiert av konsul Christensen. Den første ekspedisjonen annekterte Bouvetøya for Norge 1. desember 1927. Selfangeren «Norvegia» var moderskip for den første flyvning inn over Antarktis, seilte hele Antarktika rundt og kom hjem til Norge 15. mai 1931. Ingrid Christensen var også med på flyvningene over Antarktis, og det var under en av disse flyvningene hun oppdaget landområdet som fikk navnet Prins Harald Kyst. Med denne oppdagelsen ble hun den første kvinnen som oppdaget nytt land i Antarktis.
I 2013 utga den australske forfatteren Jesse Blackadder en roman inspirert av Antarktis-ekspedisjonene til Ingrid Christensen og to andre norske kvinner. Boken kom på norsk i 2014, med tittelen Kanten av isødet.
Bikuben (film)

Handling

Filmen er satt til 1943 og omhandler ettervirkningene av den spanske borgerkrigen på et variert persongalleri. Forfatteren Camilo José Cela har en liten rolle som Matías.